9. schôdza NR SR - 3. deň - A. dopoludnia
Dátum: 2024-02-02
Poslanec: Galko, Ľubomír (SLOVENSKO)
Druh vystúpenia: Vystúpenie v rozprave

76. Ďakujem pekne. Vážené panie poslankyne, páni poslanci, a keďže tu vidím ako predkladateľa tohto návrhu Trestného zákona ministra pôdohospodárstva Takáča, využijem môj úvod môjho vystúpenia na to, aby som mu odkomunikoval, že ak si ešte raz bude chcieť moje meno zobrať do svojich nectených úst v Rádiu Expres v debate s moderátorom, kde sa ja nemôžem brániť a reagovať a bude tam splietať niečo o tom, že som sa koaličnému poslancovi fyzicky vyhrážal, že mu po stretnutí dobre naložím, tak by som mu odporučil, aby si najprv pozrel, ako to bolo, čo presne tej faktickej poznámke predchádzalo a čo presne som povedal. Prípadne ešte korektnejšie bude, keď pôjdete so mnou do politickej diskusie a tam to poviete mne a dostanete primeranú reakciu. Pevne verím, že sa to už nezopakuje. (Reakcia z pléna.) No tak potom dostanete primeranú reakciou takisto, už ďalšiu, a tá sa vám nebude páči. Takže v mojom vystúpení sa zameriam primárne na prednes troch pozmeňovacích návrhov, ktoré chcem predložiť, tieto prečítam na konci môjho vystúpenia. Najprv ešte niekoľko myšlienok k samotnému návrhu. Zaznelo toho už veľa v doterajšej rozprave, takže spomeniem len štyri konkrétne veci, ktoré tu buď ešte nezazneli, alebo nezazneli v dostatočne silnej miere. Po prvé. Chcem, aby všetci poslanci koalície, ktorí sa chystajú zahlasovať za tento návrh zákona, a zároveň aj všetci občania Slovenska vedeli, že ak bude tento návrh zákona schválený a nebudú okrem predloženého kozmetického koaličného pozmeňovacieho návrhu schválené žiadne opozičné pozmeňovacie návrhy, tak bude premlčané aj trestné stíhanie obžalovaného Mariana Kočnera a spol. pre trestný čin poškodzovania veriteľa v kauze Welten Báč, čo bude znamenať, že poškodeným definitívne zanikne nárok na náhradu škody vo výške presahujúcej 3 mil. eur. Takže ešte raz, aby ste, kolegovia z koalície a opozície, rozumeli a vedeli, za čo zahlasujete a čo spôsobíte, konkrétnych ľudí poškodených v Kočnerovej kauze, ktorú som spomenul, pripravíte o viac ako 3 mil. eur. Po druhé. Chcem, aby všetci poslanci koalície, ktorí sa chystajú zahlasovať za tento návrh zákona, a zároveň aj všetci občania Slovenska vedeli, že ak bude tento návrh zákona schválený a nebudú okrem predloženého kozmetického koaličného pozmeňovacieho návrhu schválené žiadne opozičné pozmeňovacie návrhy, tak bude premlčané aj v súčasnosti pripravované trestné stíhanie štátneho tajomníka na ministerstve financií v rokoch 2013 a 2014 a dnes predsedu Národnej rady Slovenskej republiky a zároveň prezidentského kandidáta Petra Pellegriniho za prijatie úplatku vo výške 150-tisíc eur za umožnenie objednania IT projektov na finančnej správe v rokoch 2013 a 2014, týkajúcich sa virtuálnej registračnej pokladnice v hodnote 5,5 mil. eur, účelovou a urýchlenou legislatívnou zmenou zákona, ktorú on osobne zabezpečil. Takže ešte raz, aby ste, kolegovia z koalície a opozície, rozumeli a vedeli, za čo zahlasujete a čo spôsobíte, konkrétneho politika v super konflikte záujmov, predsedu jednej koaličnej strany Petra Pellegriniho zachránite pred obvinením a obžalovaním z korupcie a pred väzením. Po nadobudnutí účinnosti tohto zákona budú musieť orgány činné v trestnom konaní v tejto veci zastaviť akékoľvek vyšetrovania. Tu už len dodám, že môj odhad, ktorý som prezentoval v rozprave pri prvom čítaní, keď ešte neboli známe zmeny sľubované Petrom Pellegrinim v druhom čítaní, a síce to, že nech by prišlo k akejkoľvek korekcii v druhom čítaní v trestných sadzbách, v hraniciach výšky súm, alebo k hocičomu inému, čím nám aj verejnosti bude chcieť koalícia zalepiť oči, tak v konkrétnych paragrafoch, ktoré zabezpečia premlčanie vyšetrovania a potrestania trestného činu prezidentského kandidáta Petra Pellegriniho, nepríde. Tento môj odhad sa ukázal ako stopercentne správny. Po tretie. Chcem, aby ste všetci poslanci koalície, ktorí sa chystáte zahlasovať za tento návrh zákona, a zároveň aj všetci občania Slovenska vedeli a rozumeli tomu, že ak bude tento návrh zákona schválený a nebudú okrem kozmetického koaličného pozmeňovacieho návrhu schválené žiadne opozičné pozmeňovacie návrhy, tak bude premlčaný aj skutok guvernéra Národnej banky Slovenska Petra Kažimíra v kauze podplácania. Pripomeňme si, že Kažimír je obžalovaný z toho, že bývalému šéfovi finančnej správy Františkovi Imreczemu na prelome rokov 2017 až 2018 ako minister financií poskytol úplatok 48-tisíc eur za zabezpečenie nadmerných odpočtov DPH pre viaceré spoločnosti. Zároveň si pripomeňme, že v tomto prípade už sudca Cisarik rozhodol trestným rozkazom o Kažimírovej vine. Odsúdil ho, teda bol presvedčený už na základe predložených dôkazov z prípravného konania o jeho vine. Súdny proces, ktorý beží len preto, lebo aj odsúdený Kažimír, aj žalujúci prokurátor sa odvolali. Takže ešte raz, aby ste, kolegovia z koalície aj opozície, rozumeli a vedeli, za čo zahlasujete a čo spôsobíte. Prebiehajúci súdny proces týkajúci sa obžalovaného Kažimíra za korupciu, ktorý je tesne pred dokončením, bude musieť byť zastavený a skončený a vy zachránite Kažimíra pred odsúdením. A po štvrté, chcem, aby všetci poslanci koalície, ktorí sa chystajú zahlasovať za tento návrh zákona, zároveň aj všetci občania Slovenska vedeli a rozumeli tomu, že ak bude tento návrh zákona schválený a nebudú okrem kozmetického koaličného pozmeňovacieho návrhu schválené žiadne opozičné pozmeňovacie návrhy, tak bývalý špeciálny prokurátor, zločinec Kováčik, ktorý si za prijatie úplatku 50-tisíc eur a vynášania zo spisov momentálne odpykáva trest 8 rokov nepodmienečne a do konca trestu mu zostáva necelých 5 rokov, bude môcť požiadať o preloženie do domáceho väzenia. Toto odhlasujeme, kolegovia z koalície, že zločinec Kováčik, ktorý mal bojovať proti korupcii a dozerať na čistotu a mravné konanie a ktorý sa hrubo tomuto svojmu poslaniu spreneveril, pôjde po smiešnych 3 rokoch z väzenia domov. Toto sú konkrétne štyri prípady, ktoré som tu chcel v dnešnej rozprave prednostne ešte uviesť tak pre informovanosť hlasujúcich poslancov, ako aj pre verejnosť, ktorá sa zaujíma o veci verejné a ktorá toto rokovanie sleduje. Teraz k zmieneným trom pozmeňovacím návrhom. V pozmeňovacom návrhu č. 1 navrhujeme vypustenie ustanovení, ktorými sa ruší Úrad špeciálnej prokuratúry, navrhujeme malú škodu stanoviť na výšku nad 500 eur a navrhujeme zachovať jej násobky tak, ako je to v zákone teraz, to znamená 10-, 100- a 500-násobok. Ďalej navrhujeme zachovanie premlčacích dôb, zvýšenie sadzieb za majetkové a hospodárske trestné činy, zrušenie zákazu používania obrazovo-zvukových materiálov pri rokovaní Národnej rady, predĺženie času na rozpravu a stíšenie legislatívneho procesu. V preklade to znamená, že navrhujeme, že ak bude na nejakej schôdzi parlamentu predložený obsiahly pozmeňovací návrh, tak sa o ňom bude hlasovať až na ďalšej schôdzi. Tento pozmeňovací návrh podávam spoločne s poslancom Gáborom Grendelom. V pozmeňovacom návrhu č. 2 navrhujem vypustenie ustanovení, ktorými sa ruší Úrad špeciálnej prokuratúry, navrhujem malú škodu stanoviť na výšku nad 500 eur a navrhujem zachovať jej násobky tak, ako je to v zákone teraz, to znamená 10-, 100- a 500-násobok. Ďalej navrhujem zachovanie premlčacích dôb a úpravu § 363. Cieľom tejto časti pozmeňovacieho návrhu je podporiť obnovu dôvery v právny štát úpravou ustanovenia § 363 Trestného poriadku tak, aby jeho znenie zodpovedalo pôvodnému zmyslu tohto mimoriadneho opravného prostriedku, ktorý má v rukách generálny prokurátor Slovenskej republiky na odstránenie nezákonnosti v prípravnom konaní. Zároveň sa tým zlepší dodržiavanie zákazu negatívnych pokynov, ktoré sa neraz obchádzajú práve využitím § 363 Trestného poriadku. Pôvodným zmyslom mimoriadneho opravného prostriedku bolo poskytnúť právomoc generálnemu prokurátorovi Slovenskej republiky, zrušiť právoplatné rozhodnutia vydané policajtom alebo prokurátorom v prípravnom konaní, ak došlo k podstatnému pochybeniu, ktoré mohlo ovplyvniť rozhodnutie vo veci. Za také rozhodnutia nemožno považovať napríklad uznesenie o vznesení obvinenia, čo v súčasnosti patrí medzi časté prípady rozhodnutí, voči ktorým smeruje použitie § 363 Trestného poriadku. Deje sa tak dokonca aj v súvislosti s obvineniami vplyvných osôb za spáchanie závažných trestných činov korupcie či organizovaného zločinu. Dík. (Rečníkovi priniesol poslanec Jakab pohár vody.) Zmena v predloženom pozmeňovacom návrhu je obsiahnutá pre § 363 teda v tom, že do budúcnosti bude potrebné na jeho použitie podstatné porušenie zákona, resp. podstatné pochybenie. Tento pozmeňovací návrh podávam sám. V pozmeňujúcom návrhu č. 3 navrhujem ponechať Trestný poriadok v súčasnej podobe, to znamená navrhujem v ňom vypustenie všetkých bodov predmetného návrhu zákona. Aj tento pozmeňovací návrh č. 3 podávam sám. Teraz postupne prečítame vyššie uvedené tri pozmeňovacie návrhy, keďže sú dlhé, predpokladám, že ich nestihnem v stanovenej dobe prečítať a budem pravdepodobne predsedajúcim schôdze prerušený, vopred hovorím, že o pozmeňovacom návrhu č. 1 aj o pozmeňovacom návrhu č. 2, aj o pozmeňovacom návrhu č. 3 žiadam hlasovať o každom bode v týchto pozmeňovacích návrhoch zvlášť. Pozmeňovací a doplňujúci návrh poslanca Národnej rady Slovenskej republiky Ľubomíra Galka a Gábora Grendela. Ešte raz, opravujem sa, pozmeňovací a doplňujúci návrh poslanca Národnej rady Slovenskej republiky Gábora Grendela a Ľubomíra Galka k vládnemu návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony. 1. V čl. I sa vypúšťa bod 2. Nasledujúce body sa primerane prečíslujú. 2. V čl. I v bode 4 v § 33a ods. 2 sa slová „povahu a závažnosť" nahrádzajú slovami „povahu, závažnosť a následok". 3. V čl. I v bode 4 v § 33a ods. 3 prvej vete sa za slová „kde postačí" vkladajú slová „na zabezpečenie ochrany spoločnosti pred páchateľom tým, že sa mu zabráni v páchaní ďalšej trestnej činnosti a vytvoria sa podmienky na jeho výchovu k tomu, aby viedol riadny život a súčasne iných odradil od páchania trestných činov". 4. V čl. I v bode 6 v § 34 ods. 4 prvej vete sa za slovami „urovnania s poškodeným" vypúšťa čiarka a slová „ako aj na dobu, ktorá uplynula od spáchania trestného činu". 5. V čl. I sa vypúšťa bod 7. Nasledujúce body sa primerane prečíslujú. 6. V čl. I sa vypúšťa bod 14. Nasledujúce body sa primerane prečíslujú. 7. V čl. I v bode 24 v § 53 ods. 1 písm. b) sa za slovo „povahu" vkladajú slová „závažnosť a následok". 8. V čl. I v bode 26 sa suma „3 000 000" nahrádza sumou „10 000 000" . 9. V čl. I sa vypúšťa bod 28. Nasledujúce body sa primerane prečíslujú. 10. V čl. I bod 30 znie: „30. § 58 a 59 znejú: „§ 58 (1) Trest prepadnutia majetku môže súd uložiť vzhľadom na okolnosti spáchaného trestného činu a pomery páchateľa trestného činu, ak páchateľa odsudzuje na trest odňatia slobody na doživotie alebo ak ho odsudzuje na nepodmienečný trest odňatia slobody za obzvlášť závažný zločin, ktorým páchateľ trestného činu získal alebo sa snažil získať majetkový prospech aspoň veľkého rozsahu alebo ktorým spôsobil škodu veľkého rozsahu. (2) Trest prepadnutia majetku súd môže uložiť bez splnenia podmienok uvedených v odseku 1, ak odsudzuje páchateľa za spáchanie trestného činu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 173 ods. 3, trestného činu obchodovania s ľuďmi podľa § 179, trestného činu zverenia dieťaťa do moci iného podľa § 180 ods. 2 alebo 3 alebo § 181, trestného činu vydierania podľa § 189 ods. 2 písm. c), trestného činu hrubého nátlaku podľa § 190 ods. 1, 3, 4 alebo 5 alebo § 191 ods. 3 alebo 4, trestného činu nátlaku podľa § 192 ods. 3 alebo 4, trestného činu nepovolenej prevádzky lotérií a iných podobných hier podľa § 230 ods. 2, 3 alebo 4, trestného činu legalizácie výnosu z trestnej činnosti podľa § 234, trestného činu falšovania, pozmeňovania a neoprávnenej výroby peňazí a cenných papierov podľa § 270, trestného činu uvádzania falšovaných, pozmenených a neoprávnene vyrobených peňazí a cenných papierov podľa § 271 ods.1, trestného činu výroby a držby falšovateľského náčinia podľa § 272 ods. 3, trestného činu skrátenia dane a poistného podľa § 276 ods. 3 alebo ods. 4, trestného činu neodvedenia dane a poistného podľa § 277 ods. 3 alebo ods. 4, trestného činu daňového podvodu podľa § 277a ods. 2 alebo ods. 3, trestného činu nezaplatenia dane a poistného podľa § 278 ods. 2 alebo 3, trestného činu porušenia predpisov o štátnych technických opatreniach na označenie tovaru podľa § 279 ods. 2 alebo 3, trestného činu teroru podľa § 313 alebo § 314, trestného činu prijímania úplatku podľa § 328 ods. 2, trestného činu falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 6, trestného činu prevádzačstva podľa § 355 alebo § 356, trestného činu kupliarstva podľa § 367 ods. 3, trestného činu výroby detskej pornografie podľa § 368, trestného činu rozširovania detskej pornografie podľa § 369, trestného činu ohrozovania mravnosti podľa § 372 ods. 2 alebo 3, trestného činu teroristického útoku podľa § 419, trestného činu niektorých foriem účasti na terorizme podľa § 419b, trestného činu financovania terorizmu podľa § 419c alebo trestného činu cestovania na účel terorizmu podľa § 419d a páchateľ nadobudol majetok aspoň v značnom rozsahu trestnou činnosťou alebo z výnosu z trestnej činnosti. (3) Trest prepadnutia majetku súd môže uložiť bez splnenia podmienok uvedených v odseku 1 aj vtedy, ak odsudzuje páchateľa za spáchanie trestného činu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 7 alebo 8 alebo § 173 ods. 4, trestného činu legalizácie výnosu z trestnej činnosti podľa § 233 ods. 3 alebo 4, trestného činu založenia, zosnovania a podporovania zločineckej skupiny podľa § 296, trestného činu založenia, zosnovania a podporovania teroristickej skupiny podľa § 297, trestného činu prijímania úplatku podľa § 328 ods. 3 alebo § 329 ods. 3 alebo trestného činu podplácania podľa § 334 ods. 2. (4) Súd trest prepadnutia majetku podľa odseku 2 alebo odseku 3 neuloží, ak vzhľadom na okolnosti prípadu alebo pomery páchateľa trestného činu považuje jeho uloženie za neprimerane prísne. § 59 (1) Trest prepadnutia majetku postihuje v rozsahu, ktorý patrí odsúdenému za trestný čin pri výkone trestu prepadnutia majetku po ukončení konkurzného konania, a) výťažok zo speňaženia prepadnutého majetku, b) prepadnutý majetok vylúčený zo súpisu majetku podstát, c) prepadnutý majetok podliehajúci konkurzu, ak nedošlo k speňaženiu prepadnutého majetku. (2) Súd môže vylúčiť z trestu prepadnutia majetku vec, ktorej prepadnutie považuje vzhľadom na okolnosti prípadu alebo pomery páchateľa za neprimerane prísne. (3) Vlastníkom prepadnutého majetku je štát, ak súd nerozhodne inak na základe vyhlásenej medzinárodnej zmluvy, ktorou je Slovenská republika viazaná. (4) Právoplatným rozhodnutím súdu o prepadnutí majetku zaniká bezpodielové spoluvlastníctvo manželov podľa osobitného predpisu. Do konkurznej podstaty patrí majetok v dlžníkovom bezpodielovom spoluvlastníctve manželov, ak ešte nedošlo k jeho vysporiadaniu, vyporiadaniu, vyporiadaniu bezpodielového spoluvlastníctva manželov, ku ktorému došlo skôr, vrátane úkonov, ktoré zmenili jeho rozsah, možno v konkurze odporovať."." 11. V čl. I sa vypúšťajú body 31 až 33. Nasledujúce body sa primerane prečíslujú. 12. V čl. I sa vypúšťa bod 53. Nasledujúce body sa primerane prečíslujú. 13. V čl. I sa vypúšťa bod 54. Nasledujúce body sa primerane prečíslujú. 14. V čl. I sa vypúšťa bod 55. Nasledujúce body sa primerane prečíslujú. 15. V čl. I sa vypúšťa bod 56. Nasledujúce body sa primerane prečíslujú. 16. V čl. I bode 62 v § 124 odsek 4 znie: „(4) Škodou sa na účely tohto zákona rozumie aj skrátená, neodvedená alebo nezaplatená daň, clo alebo poistné, neoprávnene vrátená daň z pridanej hodnoty alebo spotrebná daň, neoprávnene získaný alebo použitý nenávratný finančný príspevok, subvencia, dotácia, alebo iné plnenie zo štátneho rozpočtu, rozpočtu Európskej únie, rozpočtu priamo alebo nepriamo spravovaného alebo kontrolovaného Európskou úniou, rozpočtu verejnoprávnej inštitúcie, rozpočtu štátneho fondu, rozpočtu vyššieho územného celku alebo rozpočtu obce." 17. V čl. I bod 63 znie: „63. V § 125 ods. 1 sa suma „266" nahrádza sumou „500"." 18. V čl. I sa vypúšťa bod 65. Nasledujúce body sa primerane prečíslujú. 19. V čl. I bod 71 znie: „71. § 212 až 249a vrátane nadpisov znejú: „§ 212 Krádež (1) Kto si prisvojí cudziu vec tým, že sa jej zmocni a a) spôsobí tak malú škodu, b) čin spácha vlámaním, c) bezprostredne po čine sa pokúsi uchovať si vec násilím alebo hrozbou bezprostredného násilia, d) čin spácha na veci, ktorú má iný na sebe alebo pri sebe, e) takou vecou je vec z úrody z pozemku, ktorý patrí do poľnohospodárskeho pôdneho fondu, alebo aj drevo nachádzajúce sa na lesnom pozemku, alebo ryba z rybníka s intenzívnym chovom, f) čin spácha na veci, ktorej odber podlieha spoplatneniu na základe osobitného predpisu, alebo g) bol za obdobný čin v predchádzajúcich dvanástich mesiacoch postihnutý, potrestá sa odňatím slobody až na tri roky. (2) Odňatím slobody na šesť mesiacov až štyri roky sa páchateľ potrestá, ak spácha čin uvedený v odseku 1 a) a spôsobí ním väčšiu škodu, b) hoci bol za taký čin v predchádzajúcich dvadsiatich štyroch mesiacoch odsúdený, alebo c) z osobitného motívu. (3) Odňatím slobody na tri roky až jedenásť rokov sa páchateľ potrestá, ak spácha čin uvedený v odseku 1 a) a spôsobí ním značnú škodu, b) závažnejším spôsobom konania, c) na mieste požívajúcom pietu alebo všeobecnú úctu alebo na mieste konania verejného zhromaždenia alebo obradu, d) na veci, ktorá požíva ochranu podľa osobitného predpisu, e) tým, že taký čin zorganizuje, alebo f) na chránenej osobe. (4) Odňatím slobody na desať rokov až šestnásť rokov sa páchateľ potrestá, ak spácha čin uvedený v odseku 1 a) a spôsobí ním škodu veľkého rozsahu, b) ako člen nebezpečného zoskupenia, alebo c) za krízovej situácie. § 213 Sprenevera (1) Kto si prisvojí cudziu vec, ktorá mu bola zverená, a spôsobí tak na cudzom majetku škodu malú, potrestá sa odňatím slobody až na tri roky. (2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1 a) a spôsobí ním väčšiu škodu, b) z osobitného motívu, c) ako osoba, ktorá má osobitne uloženú povinnosť chrániť záujmy poškodeného, alebo ako správca konkurznej podstaty, alebo d) závažnejším spôsobom konania. (3) Odňatím slobody na tri roky až jedenásť rokov sa páchateľ potrestá, ak spácha čin uvedený v odseku 1 a) a spôsobí ním značnú škodu, alebo b) na chránenej osobe. (4) Odňatím slobody na desať rokov až šestnásť rokov sa páchateľ potrestá, ak spácha čin uvedený v odseku 1 a) a spôsobí ním škodu veľkého rozsahu, b) ako člen nebezpečného zoskupenia, alebo c) za krízovej situácie. § 214 Nevyplatenie mzdy a odstupného (1) Kto ako štatutárny orgán právnickej osoby alebo fyzická osoba, ktorá je zamestnávateľom, alebo ich prokurista nevyplatí svojmu zamestnancovi mzdu, plat alebo inú odmenu za prácu, náhradu mzdy alebo odstupné, na ktorých vyplatenie má zamestnanec nárok, v deň ich splatnosti, hoci v tento deň mal peňažné prostriedky na ich výplatu, ktoré nevyhnutne nepotreboval na zabezpečenie činnosti právnickej osoby alebo činnosti zamestnávateľa, ktorý je fyzickou osobou, alebo vykoná opatrenia smerujúce k zmareniu vyplatenia týchto peňažných prostriedkov, potrestá sa odňatím slobody až na štyri roky. (2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1 a) a spôsobí ním väčšiu škodu, b) z osobitného motívu, alebo c) voči viac ako desiatim zamestnancom. (3) Odňatím slobody na tri roky až deväť rokov sa páchateľ potrestá, ak spácha čin uvedený v odseku 1 a spôsobí ním značnú škodu. (4) Odňatím slobody na osem rokov až dvanásť rokov sa páchateľ potrestá, ak spácha čin uvedený v odseku 1 a spôsobí ním škodu veľkého rozsahu. § 215 Neoprávnené užívanie cudzej veci (1) Kto sa zmocní cudzej veci malej hodnoty v úmysle prechodne ju užívať alebo kto na cudzom majetku spôsobí malú škodu tým, že neoprávnene vec, ktorá mu bola zverená, prechodne užíva, potrestá sa odňatím slobody až na dva roky. (2) Odňatím slobody na šesť mesiacov až štyri roky sa páchateľ potrestá, ak spácha čin uvedený v odseku 1 a) a spôsobí ním väčšiu škodu alebo iný obzvlášť závažný následok, b) z osobitného motívu, alebo c) závažnejším spôsobom konania. (3) Odňatím slobody na jeden rok až šesť rokov sa páchateľ potrestá, ak spôsobí činom uvedeným v odseku 1 značnú škodu. (4) Odňatím slobody na tri roky až deväť rokov sa páchateľ potrestá, ak spácha čin uvedený v odseku 1 a) a spôsobí ním škodu veľkého rozsahu alebo iný obzvlášť závažný následok, alebo b) ako člen nebezpečného zoskupenia. Neoprávnené používanie cudzieho motorového vozidla § 216 (1) Kto sa zmocní cudzieho motorového vozidla malej hodnoty v úmysle prechodne ho používať, potrestá sa odňatím slobody až na tri roky. (2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1 a) a už bol za taký čin odsúdený, b) z osobitného motívu, c) vo vzťahu k motorovému vozidlu väčšej hodnoty alebo takým činom spôsobí väčšiu škodu, alebo d) závažnejším spôsobom konania. (3) Odňatím slobody na tri roky až deväť rokov sa páchateľ potrestá, ak spácha čin uvedený v odseku 1 vo vzťahu k motorovému vozidlu značnej hodnoty alebo takým činom spôsobí značnú škodu. (4) Odňatím slobody na sedem rokov až trinásť rokov sa páchateľ potrestá, ak spácha čin uvedený v odseku 1 a) vo vzťahu k motorovému vozidlu hodnoty veľkého rozsahu alebo takým činom spôsobí škodu veľkého rozsahu, alebo b) ako člen nebezpečného zoskupenia. § 217 (1) Kto neoprávnene používa cudzie motorové vozidlo, ktoré mu bolo zverené, potrestá sa odňatím slobody až na tri roky. (2) Odňatím slobody na šesť mesiacov až na štyri roky sa páchateľ potrestá, ak spácha čin uvedený v odseku 1 a) a už bol za taký čin odsúdený, b) z osobitného motívu, c) vo vzťahu k motorovému vozidlu väčšej hodnoty alebo takým činom spôsobí väčšiu škodu, alebo d) závažnejším spôsobom konania. (3) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1 vo vzťahu k motorovému vozidlu značnej hodnoty alebo takým činom spôsobí značnú škodu. (4) Odňatím slobody na tri roky až deväť rokov sa páchateľ potrestá, ak spácha čin uvedený v odseku 1 a) vo vzťahu k motorovému vozidlu hodnoty veľkého rozsahu alebo takým činom spôsobí škodu veľkého rozsahu, alebo b) ako člen nebezpečného zoskupenia. § 218 Neoprávnený zásah do práva k domu, bytu alebo k nebytovému priestoru (1) Kto protiprávne obsadí alebo užíva dom alebo byt iného alebo kto oprávnenej osobe v užívaní domu alebo bytu neoprávnene bráni, potretá sa odňatím slobody až na tri roky. (2) Kto protiprávne vnikne, obsadí alebo užíva nebytový priestor iného alebo kto oprávnenej osobe v užívaní nebytového priestoru neoprávnene bráni, potrestá sa odňatím slobody až na dva roky. (3) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1 alebo 2 a) závažnejším spôsobom konania, alebo b) z osobitného motívu. § 219 Neoprávnené vyrobenie a používanie platobného prostriedku (1) Kto neoprávnene prechováva, prepravuje, obstará si alebo inak zadováži alebo poskytne inému platobný prostriedok, potrestá sa odňatím slobody na šesť mesiacov až štyri roky. (2) Kto neoprávnene použije platobný prostriedok, potrestá sa odňatím slobody na jeden rok až šesť rokov. (3) Rovnako ako v odseku 2 sa potrestá ten, kto falšuje, pozmení, napodobní alebo neoprávnene vyrobí platobný prostriedok alebo kto takýto platobný prostriedok prechováva, prepravuje, obstará si alebo inak zadováži, použije alebo poskytne inému. (4) Kto vyrobí, sebe alebo inému zadováži alebo prechováva nástroj, počítačový program alebo iný prostriedok špeciálne prispôsobený na spáchanie činu uvedeného v odseku 3, potrestá sa odňatím slobody až na štyri roky. (5) Odňatím slobody na dva roky až deväť rokov sa páchateľ potrestá, ak spácha čin uvedený v odseku 1, 2, 3 alebo 4 a) závažnejším spôsobom konania, b) vo väčšom rozsahu, alebo c) z osobitného motívu. (6) Odňatím slobody na tri roky až jedenásť rokov sa páchateľ potrestá, ak spácha čin uvedený v odseku 1, 2, 3 alebo 4 v značnom rozsahu. (7) Odňatím slobody na päť rokov až trinásť rokov sa páchateľ potrestá, ak spácha čin uvedený v odseku 1, 2, 3 alebo 4 a) vo veľkom rozsahu, alebo b) ako člen nebezpečného zoskupenia. § 219a Neoprávnené vyrobenie, používanie alebo prechovávanie overovacej značky meradla alebo zabezpečovacej značky meradla (1) Kto neoprávnene vyrobí, pozmení, napodobní, spojí alebo falšuje overovaciu značku meradla alebo zabezpečovaciu značku meradla na účel použiť ju ako pravú alebo na taký účel ju prepravuje alebo poskytne inému alebo neoprávnene prechováva overovacie značky meradla alebo zabezpečovacie značky meradla na účel použiť ich ako pravé, potrestá sa odňatím slobody na jeden rok až šesť rokov. (2) Kto neoprávnene vyrobí, prechováva, obstará si alebo inak zadováži, poskytne inému alebo použije raznicu, nástroj alebo iný prostriedok špeciálne prispôsobený na spáchanie činu uvedeného v odseku 1, potrestá sa odňatím slobody až na štyri roky. (3) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 alebo 2 a) závažnejším spôsobom konania, b) vo väčšom rozsahu, alebo c) z osobitného motívu. (4) Odňatím slobody na päť rokov až trinásť rokov sa páchateľ potrestá, ak spácha čin uvedený v odseku 1 alebo 2 a) vo veľkom rozsahu, alebo b) ako člen nebezpečného zoskupenia. § 220 Falšovanie a pozmeňovanie identifikačných údajov motorového vozidla (1) Kto falšuje alebo pozmení identifikačné číslo motorového vozidla, výrobné číslo motora motorového vozidla, výrobný štítok motorového vozidla alebo výrobné číslo súčastí motorového vozidla alebo použije ako pravé identifikačné číslo, výrobné číslo motora motorového vozidla, výrobný štítok alebo výrobné číslo súčastí motorového vozidla iného motorového vozidla, potrestá sa odňatím slobody až na štyri roky. (2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1 a) a už bol za taký čin odsúdený, b) vo vzťahu k motorovému vozidlu väčšej hodnoty alebo spôsobí takým činom väčšiu škodu, alebo c) z osobitného motívu. (3) Odňatím slobody na tri roky až deväť rokov sa páchateľ potrestá, ak spácha čin uvedený v odseku 1 a) závažnejším spôsobom konania, alebo b) vo vzťahu k motorovému vozidlu značnej hodnoty alebo spôsobí takým činom značnú škodu. (4) Odňatím slobody na štyri roky až jedenásť rokov sa páchateľ potrestá, ak spácha čin uvedený v odseku 1 a) vo vzťahu k motorovému vozidlu hodnoty veľkého rozsahu alebo spôsobí takým činom škodu veľkého rozsahu, alebo b) ako člen nebezpečného zoskupenia. § 221 Podvod (1) Kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku malú škodu, potrestá sa odňatím slobody až na tri roky. (2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1 a spôsobí ním väčšiu škodu. (3) Odňatím slobody na tri roky až desať rokov sa páchateľ potrestá, ak spácha čin uvedený v odseku 1 a) a spôsobí ním značnú škodu, b) z osobitného motívu, c) závažnejším spôsobom konania, alebo d) na chránenej osobe. (4) Odňatím slobody na desať rokov až šestnásť rokov sa páchateľ potrestá, ak spácha čin uvedený v odseku 1 a) a spôsobí ním škodu veľkého rozsahu, b) ako člen nebezpečného zoskupenia, alebo c) za krízovej situácie. § 222 Úverový podvod (1) Kto vyláka od iného úver alebo zabezpečenie úveru tým, že ho uvedie do omylu v otázke splnenia podmienok na poskytnutie úveru alebo na splácanie úveru, a tak mu spôsobí malú škodu, potrestá sa odňatím slobody na jeden rok až šesť rokov. (2) Odňatím slobody na dva roky až šesť rokov sa páchateľ potrestá, ak ako zamestnanec, člen, štatutárny orgán, zástupca alebo iná osoba oprávnená konať za toho, kto úver poskytuje, umožní získať úver tomu, o kom vie, že nespĺňa podmienky určené na jeho poskytnutie. (3) Odňatím slobody na tri roky až desať rokov sa páchateľ potrestá, ak spácha čin uvedený v odseku 1 alebo 2 a) a spôsobí ním väčšiu škodu, b) z osobitného motívu, alebo c) závažnejším spôsobom konania. (4) Odňatím slobody na päť rokov až trinásť rokov sa páchateľ potrestá, ak spácha čin uvedený v odseku 1 alebo 2 a spôsobí ním značnú škodu. (5) Odňatím slobody na desať rokov až šestnásť rokov sa páchateľ potrestá, ak spácha čin uvedený v odseku 1 alebo 2 a) a spôsobí ním škodu veľkého rozsahu, b) ako člen nebezpečného zoskupenia, alebo c) za krízovej situácie. § 223 Poisťovací podvod (1) Kto vyláka od iného poistné plnenie tým, že ho uvedie do omylu v otázke splnenia podmienok na jeho poskytnutie, a tak mu spôsobí malú škodu, potrestá sa odňatím slobody na jeden rok až šesť rokov. (2) Odňatím slobody na dva roky až šesť rokov sa páchateľ potrestá, ak ako zamestnanec, člen, zástupca alebo iná osoba oprávnená konať za toho, kto poistné plnenie poskytuje, napomáha získať poistné plnenie tomu, o kom vie, že nespÍňa podmienky určené na jeho poskytnutie. (3) Odňatím slobody na tri roky až jedenásť rokov sa páchateľ potrestá, ak spácha čin uvedený v odseku 1 alebo 2 a) a spôsobí ním väčšiu škodu, b) z osobitného motívu, alebo c) závažnejším spôsobom konania. (4) Odňatím slobody na päť rokov až trinásť rokov sa páchateľ potrestá, ak spácha čin uvedený v odseku 1 alebo 2 a spôsobí ním značnú škodu. (5) Odňatím slobody na desať rokov až šestnásť rokov sa páchateľ potrestá, ak spácha čin uvedený v odseku 1 alebo 2 a) ako člen nebezpečného zoskupenia, b) za krízovej situácie, alebo c) spôsobí ním škodu veľkého rozsahu. § 224 Kapitálový podvod (1) Kto v súvislosti s ponukou, predajom alebo rozširovaním cenných papierov alebo iných listín, ktoré sľubujú účasť na majetkových výnosoch podniku, alebo kto v súvislosti s ponukou zvýšiť výnosy takého investovania v prospektoch alebo v iných propagačných materiáloch alebo prehľadoch týkajúcich sa majetkových pomerov alebo výnosov podniku vo vzťahu k väčšiemu počtu osôb uvádza nepravdivé údaje alebo nereálne údaje o výnosoch investovania alebo o majetkových pomeroch podniku, do ktorého sa má investovať, alebo kto nevýhody takého investovania zamlčí, potrestá sa odňatím slobody na jeden rok až šesť rokov. (2) Odňatím slobody na tri roky až jedenásť rokov sa páchateľ potrestá, ak spácha čin uvedený v odseku 1 a) a spôsobí nim väčšiu škodu, b) z osobitného motívu, alebo c) závažnejším spôsobom konania. (3) Odňatím slobody na päť rokov až trinásť rokov sa páchateľ potrestá, ak spácha čin uvedený v odseku 1 a spôsobí nim značnú škodu. (4) Odňatím slobody na desať rokov až šestnásť rokov sa páchateľ potrestá, ak spácha čin uvedený v odseku 1 a) a spôsobí nim škodu veľkého rozsahu, b) ako člen nebezpečného zoskupenia, alebo c) za krízovej situácie. § 225 Subvenčný podvod (1) Kto vyláka od iného dotáciu, subvenciu, príspevok alebo iné plnenie zo štátneho rozpočtu, z rozpočtu verejnoprávnej inštitúcie, rozpočtu štátneho fondu, rozpočtu vyššieho územného celku alebo rozpočtu obce, ktorých poskytnutie alebo použitie je podľa všeobecne záväzného právneho predpisu viazané na podmienky, ktoré nespĺňa, a to tým, že ho uvedie do omylu v otázke ich splnenia, potrestá sa odňatím slobody na jeden rok až šesť rokov. (2) Rovnako ako v odseku 1 sa potrestáte, kto získa ten, kto získanú dotáciu, subvenciu, príspevok alebo iné plnenie zo štátneho rozpočtu, z rozpočtu verejnoprávnej inštitúcie, rozpočtu štátneho fondu, rozpočtu vyššieho územného celku alebo rozpočtu obce použije na iný ako určený účel. (3) Odňatím slobody na dva roky až šesť rokov sa páchateľ potrestá, ak ako zamestnanec, člen, zástupca alebo iná osoba oprávnená konať za toho, kto dotáciu, subvenciu, príspevok alebo iné plnenie zo štátneho rozpočtu, z rozpočtu verejnoprávnej inštitúcie, rozpočtu štátneho fondu, rozpočtu vyššieho územného celku alebo rozpočtu obce poskytuje, umožní získať dotáciu, subvenciu, príspevok alebo iné plnenie zo štátneho rozpočtu, z rozpočtu verejnoprávnej inštitúcie, rozpočtu štátneho fondu, rozpočtu vyššieho územného celku alebo rozpočtu obce tomu, o kom vie, že nespĺňa podmienky určené na jeho poskytnutie. (4) Odňatím slobody na tri roky až jedenásť rokov sa páchateľ potrestá, ak spácha čin uvedený v odseku 1, 2 alebo 3 a) a spôsobí nim väčšiu škodu, b) z osobitného motívu, alebo c) závažnejším spôsobom konania. (5) Odňatím slobody na pä